O‘zbekiston Respublikasi temir yoʻl transporti xodimlari kunini nishonlash toʻgʻrisida

02.08.2017
O‘zbekiston Respublikasi Prezidentining farmoni, №PF-5128, 2 avgust 2017 yil
O‘zbekiston Respublikasi davlat mustaqilligining dastlabki yillaridan boshlab temir yoʻl sohasini rivojlantirishga boʻlgan katta e’tibor natijasida mazkur tarmoqda yuksak marralarga erishilmoqda. Bugungi kunga kelib temir yoʻl transporti tizimi oʻz taraqqiyotining yangi bosqichiga koʻtarildi. 


Temir yoʻl transporti sohasini tubdan isloh qilish, murakkab togʻ va choʻl sharoitlarida yangi temir yoʻllarni barpo etish, tezyurar poyezdlar harakatini tashkil qilish, temir yoʻllarni elektrlashtirish, yuk va yoʻlovchi tashish vagonlarini ishlab chiqarish boʻyicha yirik loyihalarning amalga oshirilishi nafaqat transport infratuzilmasini rivojlantirish, balki butun mamlakatni taraqqiy ettirishga xizmat qilmoqda. 


Mamlakatimiz iqtisodiyotida strategik ahamiyatga ega boʻlgan “Navoiy –Uchquduq – Nukus – Sultonuvaystogʻ”, Amudaryo uzra qurilgan koʻprik, “Toshguzar – Boysun – Qumqoʻrgʻon” va “Angren – Pop” temir yoʻllarining qurilishi O‘zbekistonda mustaqil, yagona temir yoʻllar tarmogʻini shakllantirish imkonini yaratdi. 


Mustaqillik yillarida yurtimizda temir yoʻl sohasi murakkab tiklanish va rivojlanish yoʻlini bosib oʻtdi. Natijada mamlakatimizning barcha mintaqalarini bir-biri bilan ishonchli va samarali bogʻlaydigan hamda xalqaro transport yoʻlaklariga chiqish imkonini beradigan temir yoʻl transporti kommunikatsiyalarining mustaqil, yagona va yaxlit tizimi barpo etildi. 


“Angren – Pop” temir yoʻli va tunnelining qurilgani va foydalanishga topshirilgani Fargʻona vodiysi viloyatlarini respublikamizning qolgan hududlari bilan mustahkam bogʻladi, ushbu temir yoʻl Xitoy – Markaziy Osiyo –Evropa yangi temir yoʻl tranzit yoʻlagining ajralmas va muhim boʻgʻini boʻlib xizmat qiladi. 


O‘zbekistonda mustaqillik yillarida temir yoʻl transporti kommunikatsiyalarini va infratuzilmasini yanada rivojlantirishga 7,5 milliard dollarlik kapital qoʻyilmalar, shu jumladan, 2,4 milliard dollar miqdorida xorijiy investitsiyalar yoʻnaltirildi. 


“O‘zbekiston temir yoʻllari” aksiyadorlik jamiyati tomonidan yangi temir yoʻllarni qurish va rekonstruksiya qilish, harakat xavfsizligini ta’minlash imkonini beradigan innovatsiya loyihalarini tarmoqqa joriy etish, yangi ish oʻrinlari yaratish, soha uchun zamonaviy bilimli kadrlar tayyorlash, ularning malakasini oshirish, buning uchun tegishli shart-sharoitlar yaratish va boshqa ijtimoiy masalalarni hal etishga alohida e’tibor qaratilmoqda. 


Temir yoʻllarda yuk va yoʻlovchilarni tashish hajmini oshirish, temir yoʻl infratuzilmasini rivojlantirish borasida oxirgi yillarda erishilgan yutuqlarni hisobga olib hamda soha mutaxassislarini qoʻllab-quvvatlash maqsadida, shuningdek, sohada mehnat qilayotgan keng jamoatchilikning takliflarini inobatga olib: 


1. 2017-yildan boshlab avgust oyining birinchi yakshanba kuni “O‘zbekiston Respublikasi temir yoʻl transporti xodimlari kuni” deb e’lon qilinsin. 


2. O‘zbekiston Respublikasi Vazirlar Mahkamasi, Qoraqalpogʻiston Respublikasi Vazirlar Kengashi, Toshkent shahri va viloyatlar hokimliklari, “O‘zbekiston temir yoʻllari” AJ, mutasaddi vazirlik, idora, xoʻjalik birlashmalari va tashkilotlar O‘zbekiston Respublikasi temir yoʻl transporti xodimlari kunini sohaga mos tarzda, tantanali ravishda oʻtkazishni ta’minlasinlar. 


3. O‘zbekiston Milliy teleradiokompaniyasi, O‘zbekiston Milliy axborot agentligi va boshqa ommaviy axborot vositalariga O‘zbekiston Respublikasi temir yoʻl transporti xodimlari kunini nishonlash bilan bogʻliq tadbirlarni keng yoritish tavsiya etilsin. 


4. O‘zbekiston Respublikasi Vazirlar Mahkamasi ikki oy muddat ichida O‘zbekiston Respublikasi temir yoʻl transporti xodimlari kunini nishonlash boʻyicha tegishli qonun loyihasini ishlab chiqsin va O‘zbekiston Respublikasi Oliy Majlisi Qonunchilik palatasiga kiritsin. 


5. Mazkur Farmonning ijrosini nazorat qilish O‘zbekiston Respublikasi Bosh vazirining birinchi oʻrinbosari – “O‘zbekiston temir yoʻllari” AJ boshqaruvi raisi A.J.Ramatov zimmasiga yuklansin. 
O‘zbekiston Respublikasi Prezidenti                                         Sh.MIRZIYOYEV 


Toshkent shahri, 2017-yil 2-avgust